Opetus- ja korkeakoulualaa edustavan Sivistystyönantajien suositus tekijänoikeuksista on herättänyt ihmetystä alan työntekijöissä. Esimerkiksi Opetusalan ammattijärjestön OAJ:n mielestä vaatimus tekijänoikeuksien siirtämisestä työntekijöiltä työnantajille on kohtuuton.

– Yksipuolinen sanelukulttuuri ei ole hedelmällinen, sanoo OAJ:n lakimies Sanna Haanpää.

– Ohje on epäonnistunut ja liian lavea, sanoo muun muassa yliopiston työntekijöitä edustavan JUKO:n neuvottelupäällikkö Markku Kojo.

Sivistystyönantajat ehdotti jäsenkirjeessään, että liiton jäsenet ottaisivat työsopimuksiinsa laajan tekijänoikeuslausekkeen. Liiton ehdottama lauseke onlainattu suoraan Elinkeinoelämän keskusliiton yrityksille suuntaamasta ohjeesta (siirryt toiseen palveluun). Sen mukaan työntekijän työsuhteessa luoman teoksen kaikki taloudelliset oikeudet siirtyvät työnantajalle ilman erillistä korvausta. Sivistystyönantajat edustaa yli kolmeasataa itsenäistä koulutuksen järjestäjää perusopetuksesta korkeakouluihin.

Työnantajien ehdottama tekijänoikeuslauseke ”Työsuhteen aikana ja sen johdosta tehtyjen sekä luotujen teosten ja muiden tekijänoikeuslaissa tarkoitettujen suojan kohteiden kaikki taloudelliset oikeudet, mukaan lukien muunteluoikeus ja luovutusoikeus toiselle, siirtyvät työnantajalle ja säilyvät tällä työsuhteen päätyttyä ilman eri korvausta.”

Kansainvälinen käytäntö menisi uusiksi

Sivistystyönantajien kirje nosti karvat pystyyn erityisesti yliopistoissa. Immateriaalioikeuksiin erikoistuneen IPR University Centerin johtaja, professori Niklas Bruun pitää lauseketta liian laaja-alaisena. Bruunin mukaan se koskee oppimateriaalien lisäksi kaikkia yliopistotutkijan tieteellisiä aikaansaannoksia, kuten tieteellisiä artikkeleja, kirjoja ja esitelmiä.

– Oppilaitosten tulisi tämän jälkeen neuvotella kustantajien kanssa näiden julkaisemisesta, joten Suomen osalta vakiintunut kansainvälinen tieteellinen käytäntö, jossa tekijä neuvottelee julkaisuoikeuksista, menisi uusiksi, Bruun kirjoittaa blogitekstissään (siirryt toiseen palveluun).

Bruunin mukaan on tutkimuseettisesti vähintään arveluttavaa, jos työnantajalle siirtyy muunteluoikeus tutkimustuloksiin ja raportteihin.

IPR University Center on kuuden suomalaisyliopiston välinen erillislaitos, jonka tarkoitus on tuottaa ja levittää tietoa immateriaalioikeuksista eli muun muassa tekijänoikeuksista.

Opettajat huolissaan opetusmateriaalin oikeuksista

Myös Professoriliitto pitää kohtuuttomana sitä, että tekijänoikeuksista sovitaan työsopimuksissa. Professoriliiton toiminnanjohtaja Tarja Niemelä korostaa, että tekijänoikeudet kuuluvat tekijöille. (siirryt toiseen palveluun) Niemelän mukaan oikeuksien siirtämisestä pitää neuvotella projektikohtaisesti. Professoriliitto kehottaa Sivistystyönantajia muuttamaan ohjeistusta siten, että se ei koskisi yliopistoja.

OAJ on erityisesti huolissaan opetusmateriaalin tekijänoikeuksista. OAJ:n mukaan opettajien työsuhteessa tekemän opetusmateriaalin tekijänoikeuksia ei voi siirtää oppilaitokselle työsopimukseen lisättävällä lausekkeella.

Jäsenkirje oli hieman huonosti muotoiltu. Risto Lerssi

OAJ:n lakimies Sanna Haanpää sanoo (siirryt toiseen palveluun), että työntekijän kaikkien tekijänoikeuksien siirto korvauksetta työnantajalle on työsopimuslain vastainen. OAJ katsoo, että vakiintuneen tulkinnan mukaan oppimateriaalien teko muiden käyttöön ei kuulu opettajan työtehtäviin.

Työnantajaliitto ei luovu lausekkeesta

JUKO:n neuvottelupäällikkö Markku Kojo kertoo, että järjestö on ollut asiasta yhteydessä Sivistystyönantajiin. Kojon mukaan työnantajaliitto on tyynnytellyt yliopistolaisia sanomalla, että tekijänoikeuksia käsitellyttä jäsenkirjettä ei ollut tarkoitettu varsinaisesti yliopistoille.

Samaa viestittää Sivistan työmarkkinapäällikkö Risto Lerssi blogitekstissään (siirryt toiseen palveluun), jossa hän kommentoi jäsenkirjeen synnyttämää vilkasta keskustelua.

– Keskustelun laineet loiskivat voimakkaimmin yliopistoyhteisössä vaikka jäsentiedotteen varsinaisena kohteena eivät olleet Sivistystyönantajien jäsenyliopistot vaan oppilaitokset, Lerssi kirjoittaa.

– Jäsenkirje oli hieman huonosti muotoiltu, Lerssi sanoo puolestaan Ylen puhelinhaastattelussa.

Lerssin mukaan kirjeen taustalla oli ennen kaikkea kysymys siitä, millaiset oikeudet oppilaitoksella pitäisi olla työntekijän tekemään oppimateriaaliin. Työnantajat tavoittelevat muun muassa sitä, että oppilaitokset voisivat nykyistä vapaammin käyttää opettajan tekemää oppimateriaalia, vaikka opettaja on jo vaihtanut työpaikkaa.

Lerssi myöntää, että Sivistystyönantajien ehdottama mallilauseke kaikkien tekijänoikeuksien siirtämisestä voi näyttää hurjalta. Tästä huolimatta Lerssi ei ole vetämässä lauseketta takaisin, eikä pitäisi pahana sitä, vaikka yliopistotkin ottaisivat sen työsopimuksiinsa. Lerssin mielestä mallilauseke sopii tekijänoikeuskäytäntöjen pohjaksi missä tahansa oppilaitoksessa, kunhan sitä tulkitaan järkevästi.

Tähän mennessä laajan tekijänoikeuslausekkeen ovat ottaneet käyttöön jotkut yksittäiset oppilaitokset.

Helsingin yliopisto käsittelee ehdotuksen

Vaikka suositus ei ollut suunnattu varsinaisesti yliopistoille, esimerkiksi Helsingin yliopistossa siihen paneudutaan huolellisesti. Hallintojohtaja Esa Hämäläisen mukaan Sivistystyönantajien ehdotus on tulossa yliopiston käsittelyyn. Hämäläinen on myös Sivistystyönantajien hallituksen jäsen.

Hämäläinen sanoo, että ehdotettu lauseke olisi merkittävä muutos nykykäytäntöön. Hänen mielestään tekijänoikeuskäytännöt kaipaavat päivitystä muun muassa digitalisaation vuoksi. Nykyään esimerkiksi oppimateriaalit ovat usein sähköisiä.

Hämäläisen mukaan yliopistolla on hyvä olla sekä opetus- ja tutkimusaineistojen että tutkimustulosten osalta yhtenäiset periaatteet sille, miten työntekijöiden ja työnantajien oikeudet ja velvollisuudet määritellään. Tällä hetkellä oikeuksista joudutaan sopimaan jokaisessa tapauksessa erikseen.

Tälle ei olisi ollut mitään tarvetta. Antero Puhakka

Itä-Suomen yliopistoon tuli jo uusi sopimus

Itä-Suomen yliopistossa työntekijöiden tekijänoikeudet ovat ajankohtainen ja kiistanalainen aihe. Toukokuun alussa siellä otettiin käyttöön uusi tekijänoikeuksia koskeva työsopimuksen liite. Siinä tekijänoikeuksien siirto työntekijältä työnantajalle ei ole niin laaja kuin Sivistystyönantajien ehdottama, mutta joka tapauksessa merkittävä.

Yliopisto neuvotteli tekijänoikeuksia koskevasta uudistuksesta työntekijöiden kanssa viime kesästä saakka. Pääluottamusmies Antero Puhakka ei ole tyytyväinen siihen, miten työnantaja ajoi tekijänoikeudet työsopimukseen.

– Tälle ei olisi ollut mitään tarvetta, Puhakka sanoo.

Itä-Suomen yliopiston henkilöstöjohtaja Jouni Kekäle sanoo, että tekijänoikeudet vietiin työsopimukseen, koska rahoittajat vaativat, että tekijänoikeuksista sovitaan etukäteen.

Työntekijän käytännössä pakko hyväksyä sopimus

Itä-Suomen yliopiston uusi sopimus kattaa tilanteet, joissa työntekijä osallistuu sellaiseen tutkimusprojektiin, konsultointiin tai koulutuspalveluiden myyntiin, josta yliopisto tekee sopimuksen ulkopuolisen tahon kanssa tai toteutukseen käytetään ulkopuolista rahoitusta. Oikeuksien siirron laajuus määräytyy tapauskohtaisesti ja perustuu hanketta koskeviin sopimuksiin ja rahoittajan ehtoihin sekä niistä yliopistolle aiheutuviin velvoitteisiin.

Itä-Suomen yliopiston johtava lakimies Petri Rintamäki sanoo, että koska nykyään yliopistotutkimus tehdään pääsääntöisesti täydentävällä rahoituksella, käytännössä uuden työntekijän on pakko hyväksyä sopimus, jos haluaa osallistua tutkimuksen tekoon.

Rintamäen mukaan yliopisto haluaa tekijänoikeuksien siirrolla varmistaa, että se pystyy täyttämään ulkopuolisia sopimuskumppaneita kohtaan syntyvät velvoitteet. Yliopisto haluaa välttyä tilanteilta, joissa tutkimusprojektin toteuttaminen ja tutkimustulosten hyödyntäminen vaikeutuvat siksi, että työntekijä päättää kieltäytyä tekijänoikeuksiensa siirrosta sopimuksen vaatimalla tavalla.

Kestosopimuksia on tehty ennenkin

Jo aiemmin Itä-Suomen yliopistossa on tehty niin sanottuja kestosopimuksia, joissa työntekijä on siirtänyt tekijänoikeuksiaan yliopistolle työsuhteen aikana erillisellä sopimuksella. Rintamäen mukaan kestosopimuksia on seitsemässä vuodessa tehty noin tuhat.

Rintamäki sanoo, että uusi sopimus korvaa tarpeen tehdä hankekohtaisia tai kesto-oikeuksiensiirtosopimuksia uusien työntekijöiden kanssa. Lisäksi sen on määrä keventää byrokratiaa.

Ennen Itä-Suomen yliopistoa tekijänoikeuksien siirto on viety työsopimuksiin ainakin Lappeenrannan teknillisessä yliopistossa. Myös siellä sopimus koskee ulkopuolista rahoitusta saavia hankkeita.